Jahnátek, Ľubomír, poslanec NR SR (2011-03-23):
Ďakujem pekne. Vážený pán predsedajúci, bohvie aké víťazstvo to nebolo, že som sa dočkal. Vážené panie poslankyne, páni poslanci, predkladám vám návrh novely zákona, ktorým sa mení a dopĺňa zákon č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov. Účelom predloženia tohto návrhu zákona je vytvorenie právneho prostredia a do národnej legislatívy premietnuť novoprijaté predpisy Európskej únie, tzv. tretí energetický balíček. Túto povinnosť si mala Slovenská republika splniť do 3. marca 2011. Ministerstvo hospodárstva Slovenskej republiky však k uvedenému termínu neuskutočnilo ani pripomienkovacie konanie k príslušným právnym predpisom, a to napriek tomu, že na konci minulého volebného obdobia boli legislatívne práce na transpozícii tretieho energetického balíčka uskutočňované medzirezortnou odborovou komisiou v pokročilom štádiu rozpracovania. Ministerstvo hospodárstva Slovenskej republiky podcenilo skutočnosť, že realizácia opatrení vyplývajúcich z tretieho energetického balíčka predpokladá uskutočnenie dôležitých časovo a termínovo systémových a organizačných zmien v sektore energetiky. Rozsahom sa jedná o zmeny, možno druhé najväčšie po privatizácii. Zámerom navrhovanej úpravy je transpozícia novoprijatých predpisov Európskej únie, tzv. tretí energetický balík, ktorý sa už mal premietnuť do národnej legislatívy, ako aj potreba spresniť niektoré ustanovenia zákona č. 276/2001 Z. z. o regulácii sieťových odvetví a o zmene a doplnení niektorých zákonov v znení neskorších predpisov a zákona 656/2004 Z. z. o energetike a o zmene niektorých zákonov v znení neskorších predpisov, ktoré vyplynuli z aplikačnej praxe. Predmetom navrhovanej právnej úpravy nie je novelizácia zákona č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov vyplývajúcich z tretieho energetického balíčka, vzhľadom na to, že tento problém Národná rada rieši v iných zákonoch. Takzvaný tretí energetický balíček obsahuje nasledovné predpisy: smernicu Európskeho parlamentu a Rady č. 2009/72 ES z 13. júla 2009 o spoločných pravidlách pre vnútorný trh s elektrinou, ktorou sa zrušuje smernica 2003/54 ES, termín tejto novej smernice je zo 14. 8. 2009. Ďalej smernicu Európskeho parlamentu a Rady 2009/73 ES z 13. júla 2009 o spoločných pravidlách pre vnútorný trh so zemným plynom, ktorou sa zrušuje smernica 2003/55 ES. Nariadenie Európskeho parlamentu a Rady č. 713/2009, ktorým sa zriaďuje Agentúra pre spoluprácu regulačných orgánov v oblasti energetiky, ďalej nariadenie Európskeho parlamentu a Rady č. 714/2009 o podmienkach prístupu do sústavy pre cezhraničné výmeny elektriny, ktorými sa zrušuje nariadenie č. 1228/2003 Európskeho spoločenstva a nariadenie Európskeho parlamentu a Rady č. 715/2009 o podmienkach prístupu do prepravných sietí pre zemný plyn, ktorým sa zrušuje nariadenie č. 1775/2005. Návrhom zákona sa čiastočne transponuje aj smernica Európskeho parlamentu a Rady č. 2005/89 ES z 18. januára 2006 o opatreniach na zabezpečenie bezpečnosti dodávok elektriny a investícií do infraštruktúry. Smernice Európskej rady a Európskeho parlamentu, ktoré sa týmto návrhom zákona transponujú, ukladajú členským štátom Európskej únie s účinnosťou od 3. marca 2011 zosúladiť právne predpisy štátu so smernicami. Navrhovaná legislatívna úprava v súlade s ustanoveniami transponovaných smerníc posilňuje nestrannosť a nezávislosť Úradu pre reguláciu sieťových odvetví a kladie dôraz na spoluprácu s inými regulačnými orgánmi členských štátov Európskej únie a s Agentúrou pre spoluprácu regulačných orgánov v oblasti energetiky, ktorá bude pôsobiť v rámci spolupráce regulačných orgánov v oblasti energetiky. Rozširuje sa taktiež pôsobnosť úradu o konanie o certifikácii... (Prerušenie vystúpenie predsedajúcim.)